นิกเกอิปิดเช้าร่วง 153.08 จุด หลังข้อมูลศก.อ่อนแอ-เยนแข็ง
นิกเกอิปิดเช้าร่วง 153.08 จุด หลังข้อมูลศก.อ่อนแอ-เยนแข็ง
9 มิ.ย. 2559

ดัชนีนิกเกอิตลาดหุ้นโตเกียวปิดภาคเช้าปรับตัวลงในวันนี้ โดยดัชนีนิกเกอิปิดภาคเช้าลดลง 153.08 จุด หรือ 0.91% แตะที่ 16,677.84 จุด ในวันนี้โดยภาวะการซื้อขายถูกดดันจากรายงานยอดสั่งซื้อเครื่องจักรญี่ปุ่นที่อ่อนแอเกินคาดในเดือนเม.ย. ประกอบกับสกุลเงินเยนแข็งค่าขึ้นเมื่อเทียบกับดอลลาร์สหรัฐ
หุ้นลบนำโดยหุ้นกลุ่มประกันภัย กระดาษและเยื่อกระดาษ และกลุ่มธนาคาร
ทั้งนี้ ตลาดหุ้นโตเกียวปรับตัวลงตั้งแต่ตลาดเปิดทำการ หลังจากที่รัฐบาลญี่ปุ่นเปิดเผยเช้าวันนี้ว่า ยอดสั่งซื้อเครื่องจักรพื้นฐานภาคเอกชนเดือนเม.ย. ร่วงลง 11% จากเดือนก่อนหน้า สู่ระดับ 7.963 แสนล้านเยน โดยยอดสั่งซื้อเครื่องจักรพื้นฐานซึ่งไม่นับรวมยอดซื้อเครื่องจักรสำหรับอุตสาหกรรมต่อเรือและสาธารณูปโภคนั้น ถือเป็นดัชนีชี้วัดการใช้จ่ายด้านทุนในอนาคตของภาคเอกชนญี่ปุ่น
นอกจากนี้ สกุลเงินเยนที่แข็งค่าสู่ช่วงกลางของ 106 เยน จากกรอบบนของ 106 เยน ยังได้กระตุ้นให้นักลงทุนส่งแรงเทขาย เนื่องจากกังวลว่าผลประกอบการของบรรดาผู้ส่งออกญี่ปุ่นจะได้รับผลกระทบ